**Obvodný notársky úrad v Ivanke pri Nitre 1890 – 1945**

**Opis na úrovni archívneho fondu**

|  |  |  |  |
| --- | --- | --- | --- |
| **kód** | **názov kódu v AJ** | **obsah** | **Názov kódu v SJ** |
| 3.1.1. | Reference kode | SK\_1550\_9450 | Referenčný kód |
| 3.1.2. | Title | Obvodný notársky úrad v Ivanke pri Nitre | Názov jednotky opisu |
| 3.1.3. | Date(s) | 1890 – 1945 | Časový rozsah |
| 3.1.4. | Level of desription | archívny fond | Úroveň opisu |
| 3.1.5. | Extent and medium of the unit o description (quantity, bulk, or size) | 2 bm (9 úradných kníh, 33 účtovných kníh, 12 registratúrnych pomôcok, 8 archívnych škatúľ dokumentov) | Rozsah a nosič jednotky opisu (množstvo, rozsah alebo veľkosť) |
| 3.2.1. | Name of creator(s) | Obvodný notársky úrad v Ivanke pri Nitre | Názov pôvodcu |
| 3.2.2. | Administrative history | Notár hral významnú úlohu v administratíve obcí a miest. Jeho kompetencie boli však presne vymedzené až zákonnými článkami v druhej polovici 19. storočia. Podľa zákonného článku XVIII/1871 mali župy vypracovať vzorové obecné štatúty s právami a povinnosťami notára a obce. Povinnosťou notára bolo viesť písomnú agendu a evidencie, vypracovávať rozpočet a záverečný účet pre obce a tieto úlohy spadali aj do pôsobnosti notárskeho obvodu v Ivanke pri Nitre. Kompetencie notára sa na základe zákonného článku XXII/1886 ešte viac rozšírili, stal sa radcom obecného predstavenstva a dozoroval vykonávanie zákonov a nariadení v združených obciach. Štátnym úradníkom sa notár stal až prijatím zákona 211/1920 Zb. z. a nar. o obecných a obvodných notároch na Slovensku zo dňa 22. marca 1920.  Do pôsobnosti Obvodného notárskeho úradu v Ivanke pri Nitre patrili obce Branč, Dolné Krškany, Ivanka pri Nitre, Lúky-Gergelová (dnes súčasť obce Ivanka pri Nitre) a Veľká Ves (dnes súčasť obce Branč).  Vládnym nariadením číslo 78.294/24, uverejneným vo Vestníku ministerstva vnútra, číslo 12 zo dňa 15. decembra 1924 bolo povolené zlúčenie malých obcí Ivanka a Lúky-Gergelová do jednej obce s názvom Ivanka pri Nitre. Neskôr na základe vládneho uznesenia č. 26841/1924 zo dňa 13. decembra 1924 uverejneného v Úradných novinách Župy nitrianskej, ročník III, číslo 3 zo dňa 1. februára 1925 (č. 1853/1925) bolo nariadené zlúčenie malých obcí Branč a Veľká Ves do jednej obce s názvom Branč, pričom hranice katastrov zostali nezmenené. K zániku Obvodného notárskeho úradu v Ivanke pri Nitre, rovnako ako k zániku ostatných obecných a obvodných notárskych úradov došlo dňa 7. apríla 1945 keď nadobudlo účinnosť nariadenie SNR č. 26/1945 Zb. n. o národných výboroch. V zmysle uvedeného nariadenia boli tieto zrušené, ich právomoci a kompetencie boli prenesené na novovzniknuté úrady miestnych národných výborov. | Dejiny správy pôvodcu |
| 3.2.3. | Archival history | O správe registratúry Obvodného notárskeho úradu v Ivanke pri Nitre sa nezachovali osobitné záznamy. Úrad viedol spisovú agendu, ktorá sa delila na prezidiálnu a administratívnu. Spisy boli evidované v registratúrnych denníkoch, ku ktorým sa viedli indexy. Podľa záznamov v registratúrnych denníkoch možno konštatovať, že fungoval tzv. systém spájania spisov, v denníkoch je vyznačené predchádzajúce, resp. nasledujúce číslo a spis je uložený chronologicko-numericky podľa posledného čísla. | Dejiny archívneho fondu |
| 3.2.4. | Immediate source of acquisition or transfer | Archívny fond prevzal predchodca dnešného Štátneho archívu v Nitre, vtedajší Okresný archív v Nitre. V prírastkovej knihe bol pod prírastkovým číslom 168 v roku 1956 zaevidovaný prírastok z rokov 1909 – 1944 v množstve 73 kníh a 50 balíkov dokumentov, v skutočnosti sa však v archívnom fonde nachádzajú administratívne dokumenty už od roku 1890. Ďalší prírastok bol zaevidovaný pod číslom 923 dňa 2. júla 1992, išlo o spisy matričnej agendy z rokov 1939 – 1945. Preberacie protokoly so zoznamom odovzdávaných archívnych dokumentov sa v archíve nenachádzajú, pretože spis o fonde k archívnemu fondu Obvodný notársky úrad v Ivanke pri Nitre nie je založený. V rokoch 1996 – 1998 bola v archíve vykonaná revízia archívnych fondov a do fondu Obvodný notársky úrad v Ivanke pri Nitre boli doplnené archívne dokumenty vyčlenené z revidovaných fondov obvodných úradov miestnych národných výborov, resp. miestnych národných výborov. Komplexný záznam o doplnení archívnych dokumentov do fondu notárskeho úradu bol vytvorený dodatkom k príslušnému inventáru. | Spôsoby získavania archívnych prírastkov |
| 3.3.1. | Scope and contents | Fond obsahuje zápisnice obecného zastupiteľstva obce Ivanka pri Nitre rokov 1910 – 1919 a 1931 – 1937, zápisnice obecnej rady obce Ivanka pri Nitre z rokov 1932 – 1939 a zápisnicu z mimoriadneho zasadnutia obecného výboru vo Veľkej Vsi z roku 1909. Súčasťou fondu sú aj evidenčné knihy, a to evidencia trestaných osôb z rokov 1919 – 1941, evidencia cudzích domovských príslušníkov usídlených v obci Ivanka pri Nitre z roku 1941, katastrálna polohová kniha obce Dolné Krškany z roku 1892 a register ohlášok z rokov 1923 – 1944. Z registratúrnych pomôcok sa zachovali nekompletné administratívne registratúrne denníky (1919, 1921 – 1922, 1925, 1929, 1933 – 1934, 1939, 1941 a 1944), index k administratívnym registratúrnym denníkom z roku 1933 a prezidiálny administratívny denník z rokov 1938 – 1942. Prezidiálne dokumenty sa zachovali z rokov 1929 – 1933 a 1936 – 1944 (0,12 bm). Administratívne dokumenty z rokov 1890 – 1891, 1902, 1914, 1921 – 1922, 1925, 1927, 1934 – 1936, 1938 – 1945 predstavujú len 0,6 bm písomností, z ktorých polovica je tvorená matričnými písomnosťami z rokov 1938 – 1945. Pri ich štúdiu je možné využiť spisy ako zápisnica z revízie a nedostatky zistené pri revízii notárskeho úradu, organizačné štatúty obcí Branč a Dolné Krškany a rôzne poriadky a nariadenia obcí Branč, Dolné Krškany, Ivanka pri Nitre, k. úz. Lúky-Gergelová a Veľká Ves, torzo kroniky obce Branč z roku 1931 založenej pri príležitosti otvorenia slovenskej menšinovej školy v obci Branč, oslobodenie zamestnancov notárskeho úradu od činnej vojenskej služby, príp. návrh na odstránenie nevhodných sôch a symbolov v kostoloch obvodu notárskeho úradu a pod. Z matričných spisov je možne využiť zápisnice o uzavretí manželstva, opravy mien a uzákonenie dieťaťa sobášom v rodných matričných spisoch, príp. oznámenia z prehliadky nebohých v úmrtných matričných spisoch. | Obsah a rozsah archívneho fondu |
| 3.3.2. | Appraisal, destruction and scheduling information | Presný zoznam vyradených písomností Obvodného notárskeho úradu v Ivanke pri Nitre sa nezachoval, avšak v registratúrnych denníkoch úradu je vo väčšine prípadov pri vyradených spisoch v kolónke uvedená poznámka „S“. Protokol o vyradených písomnostiach so zoznamom vyradených archívnych dokumentov sa v archíve nenachádza, pretože spis o fonde nie je založený. | Vyraďovanie a hodnotenie |
| 3.3.3. | Accruals | Neočakávajú sa. | Možné prírastky |
| 3.3.4. | System of arrangement | Archívny fond Obvodný notársky úrad v Ivanke pri Nitre je usporiadaný v nasledovnej štruktúre:   1. Spisový materiál 2. Registratúrne pomôcky    1. Administratívne 3. Spisy    1. Prezidiálne    2. Administratívne 4. Účtovný materiál   V dodatku inventára bola použitá nasledovná štruktúra:   1. Knihy 2. Úradné knihy a evidencie 3. Spisový materiál    1. Prezidiálny registratúrny denník    2. Spisy 4. Účtovný materiál   Inventárnou jednotkou pri úradných knihách, evidenčných knihách a registratúrnych pomôckach je jedna kniha. Výnimku tvoria účtovné knihy, kde je inventárnou jednotkou súbor účtovných kníh za jeden rok. Pri spisoch je inventárnou jednotkou jeden ročník spisov. | Spôsob usporiadania |
| 3.4.1. | Conditions governing acces | Prístupný. Prístupnosť niektorých dokumentov (napr. obsahujúcich osobné údaje) môže byť obmedzená v zmysle § 13 zákona č. 395/2002 Z. z. o archívoch a registratúrach a o doplnení niektorých zákonov v znení neskorších predpisov a podľa zákona NR SR č. 18/2018 Z. z. o ochrane osobných údajov a o zmene a doplnení niektorých zákonov. | Podmienky prístupu |
| 3.4.2. | Conditions governing reproduction | Archívne dokumenty možno reprodukovať so súhlasom archívu podľa podmienok uvedených v jeho bádateľskom poriadku a v súlade s internými predpismi MV SR. | Podmienky vyhotovovania reprodukcií |
| 3.4.3. | Language /scripts of material | slovenský, maďarský | Jazyk/písmo archívnych dokumentov |
| 3.4.4. | Physical characteristics and technical requirements | nepoškodený, neúplný | Fyzický stav a technické požiadavky |
| 3.4.5. | Finding aids | Okresný archív v Nitre, Rozália Kubičková: Fondy bývalých notárskych úradov Nové Sady, Cabaj, Dolné Lefantovce, Ivanka pri Nitre, Jelšovce, Golianovo, Nitra-okolie, Pohranice, Poľný Kesov, Radošina, Veľké Zálužie, Mojmírovce, Veľké Ripňany, Veľký Cetín, Zbehy. Inventár, Nitra, 1966, evidenčné číslo 1224, 221 strán.  Štátny okresný archív v Nitre, Eva Michlíková: Obvodný notársky úrad v Ivanke pri Nitre. Dodatok k inventáru, Nitra, 1998, bez evidenčného čísla, 4 strany.  Strečka, M. 2023. Spracovanie a sprístupnenie archívneho fondu v archíve. Reinventarizovanie fondu Obvodný notársky úrad v Ivanke pri Nitre 1890 – 1945. Diplomová práca. Nitra: Univerzita Konštantína Filozofa, 2023, 103 s. | Vyhľadávacie pomôcky |
| 3.5.1. | Existence and location of originals | Ministerstvo vnútra SR, Štátny archív v Nitre, Novozámocká 273, 951 12 Ivanka pri Nitre | Existencia a umiestnenie originálov |
| 3.5.2. | Existence and location of copies | Informácie nie sú známe. | Existencia a umiestnenie kópií |
| 3.5.3. | Related units of description | Okresný úrad v Nitre (1914) 1923 – 1945 | Súvisiace jednotky opisu |
| 3.5.4. | Publikation note | Bilčík, J. – Obert, Š. – Vitek, E.: Sprievodca po okresných archívoch v Nitre, Prievidzi a Topoľčanoch. Bratislava: Slovenská archívna správa MV SSR, 1975, s. 93. | Informácie o publikovaní |
| 3.6.1. | Note | Pri požiadavke na štúdium je potrebné uviesť inventárne číslo, signatúru, číslo škatule a číslo spisu, pokiaľ je uvedené. | Poznámka |
| 3.7.1. | Archivist´s note | Mgr. Elena Galandová | Informácia o spracovateľovi a spracovaní |
| 3.7.2. | Rules or conventions | Opis bol vyhotovený podľa ISAD(G): General International Standard Archival Description, Second Edition. | Pravidlá alebo zásady |
| 3.7.3. | Date(s) of descriptions | 28. 5. 2025 | Dátum vyhotovenia opisu |